text: Billund Lufthavn får rekordstart på året
  02 juli 2017 kl. 05.33
  1,5 million rejsende har benyttet lufthavnen i de første seks måneder af 2017. 
  2016 var et rekordår for Billund Lufthavn. For første gang i lufthavnens historie rejste mere end 3 millioner passagerer igennem lufthavnen – men 2017 ser ud til at blive endnu bedre.
  Tallene for de første seks måneder af 2017 viser nemlig, at 250.000 rejsende i gennemsnit har benyttet lufthavnen i første halvdel af året. Det giver en total på over 1,5 million rejsende.
  Til sammenligning havde lufthavnen 1,38 million passagerer igennem lufthavnen på de første seks måneder af rekordåret 2016, og Billund Lufthavn har altså et plus på mere end 100.000 rejsende.
  Sommerflytrafikken til og fra lufthavnen i Billund har også fået en flyvende start. I juni måned lettede og landede 343.000 passagerer i Billund – 30.000 flere end i juni 2016, viser lufthavnens månedsrapport.
  De gode tal fra landets næststørste lufthavn ser dog ikke ud til at slutte foreløbig. Forude venter nogle traditionelt gode måneder for Billund Lufthavn. Juli er normalt den travleste måned i lufthavnen, ligesom også august måned plejer at få mange ud i flyene og op i luften.
  